कोयला क्षेत्र की गति में सकारात्मक सुधार दिखाई दे रहा है. कुल 31 कोयला ब्लॉक के लिए बोली की प्रक्रिया सफलतापूर्वक पूरी हो गई है. भले ही कई लोग यह दलील दें कि बिक्री की दरें वाजिब मूल्य पर आधारित नहीं हैं और खनन लाइसेंस पाने वाली कई कंपनियों के लिए अपनी प्रतिबद्धताओं पर खरा उतरना टेढ़ी खीर साबित होगा, लेकिन यह तय है कि यह क्षेत्र एक ऊंचे विकास की राह पर बढ़ चला है. इस वित्तीय वर्ष की पहली तिमाही में उत्पादन वृद्धि पिछले साल की इसी अवधि की तुलना में दोहरे अंकों में रही. हालांकि देशी आरक्षित निधि को पूरी तरह से और निरंतरता के साथ इस्तेमाल करने के लिए अभी बहुत कुछ किया जाना बाकी है. खास तौर पर सरकार को एक तरफ कोयला उत्पादन तीन गुना करने की अपनी प्रतिबद्धता और दूसरी तरफ वायु प्रदूषण को नियंत्रित करने की दोधारी तलवार पर चलना होगा. प्रदूषण बेहद घातक स्तर तक पहुंच चुका है और हमारे 13 शहरों को दुनिया के सबसे प्रदूषित शहरों में शुमार किया जाता है. कोयला उत्पादन के भौतिक लक्ष्यों की पूर्ति करने के साथ-साथ स्वच्छ कोयले और उसके उत्सर्जन को नियंत्रित करने की प्रतिबद्धता भी जाहिर करनी होगी.